મહાપાલિકાની બોર્ડ મિટિંગમાં સામાન્ય રીતે દર વખતે ભાજપ અને કોંગ્રેસના નગરસેવકો મોબાઈલમાં વ્યસ્ત હોય તેવા દ્રશ્યો નજરે ચડતાં હતા અને ટીકાપાત્ર બનતા હતા પરંતુ હવે મોબાઈલમાં મસ્ત રહેવાની બાબતમાં જાણે અધિકારીઓએ નગરસેવકો સાથે હરિફાઈ કરી હોય તેમ લગભગ મોટાભાગના અધિકારીઓ મોબાઈલમાં જ રમતાં નજરે પડયા હતા. કોઈ વીડિયોગેઈમ રમતું હતું તો કોઈ વોટસએપમાં વ્યસ્ત હતું પરંતુ દરેક અધિકારીઓના મોબાઈલ તેમના હાથમાં જ નજરે પડતા હતા. હદ તો ત્યાં આવી જાય છે કે સ્પેશ્યલ બોર્ડ હોવા છતાં અધિકારીઓએ તેમના મોબાઈલ ફોન સાઈલેન્ટ મોડમાં રાખ્યા ન હતા અને બોર્ડની કાર્યવાહી દરમિયાન અલગ અલગ પ્રકારના રિંગટોન સાથેની મોબાઈલની રિંગ સતત ગુંજતી રહી હતી. પ્રજાકીય પ્રશ્નોની ચર્ચા વેળાએ મ્યુનિસિપલ કમિશનર જવાબ આપતા હોય છે અને પૂરક જવાબો આપવા માટે સંબંધિત શાખા અધિકારીઓએ ઉપસ્થિત રહી જવાબો આપવાના હોય છે પરંતુ આજે ઉલટી ગંગા જેવા દ્રશ્યો જોવા મળ્યા હતા. તમામ સવાલોના જવાબો કમિશનરે આપ્યા હતા અને અધિકારીઓ ફકત મોબાઈલમાં રમતાં નજરે પડયા હતા.